
U IME REPUBLIKE SRPSKE!

 Osnovni sud u Šamcu,  sudija za predhodno saslušanje Zorica Stolić , uz učešće zapisničara Saše Đurđević, u postupku izdavanja kaznenog naloga u krivičnom predmetu protiv optuženog P.B., sin D., nastanjen u ulici … , opština Š., radi izjašnjenja optuženog o krivici, zbog krivičnog djela nasilje u porodici ili porodičnoj zajednici iz člana 190. stav 1 Krivičnog zakonika Republike Srpske (u daljem tekstu: KZ-a RS), a povodom optužnice Okružnog javnog tužilaštva u Doboju broj T T15 0 KT 0041435 25 od  13.08.2025.godine, nakon održanog ročišta za izdavanje kaznenog naloga, u prisutnosti Okružnog javnog tužioca iz Doboja Simić Mladena i optuženog P.B., donio je i javno objavio, sledeću,

PRESUDU 


  OPTUŽENI: 

P.B., sin D. i majke M., rođene K., rođen ... godine u S.B., R.H., nastanjen u ulici … u Š., opština Š., pismen, završio trgovačku školu, po zanimanju trogovac, nezaposlen, oženjen, otac dvoje punoljetne djece, po nacionalnosti Srbin, državljanin BiH-RS, JMBG: … , neosuđivan,


KRIV  JE
 Što je:
 
Dana 25.07.2025. godine, oko 21,10 časova u ulici … u Š., u stanu svoje majke, nakon verbalne prepirke sa svojom sestrom M.G., istu fizički napao na način što ju je uhvatio objema rukama u predjelu grudnog koša te gurnuo preko kreveta na kome je ležala njihova nepokretna majka, nakon čega je oštećena pala, pa kada je oštećena M.G. ustala istu je udario više puta otvorenom šakom u predjelu glave, te na taj način ugrozio fizički integritet člana svoje porodice, zbog čega se oštećena javila na pregled u Dom zdravlja u Šamcu, 

dakle, primjenom nasilja, ugrozio spokojstvo i tjelesni integritet člana svoje porodice i time doveo do povrede njenog fizičkog integriteta,

            čime je učinio krivično djelo nasilje u porodici ili porodičnoj zajednici iz člana 190. stav 1 Krivičnog zakonika Republike Srpske.



Sud na osnovu čl. 362. ZKP-a izdaje

KAZNENI NALOG

Pa se na osnovu istih zakonskih propisa a uz primjenu čl. 50. KZ RS  utvrđuje:

-za krivično djelo Nasilje u porodici ili porodičnoj zajednici, iz člana 190. stav 1. Krivičnog zakonika Republike Srpske, osuđuje
 
NOVČANA KAZNA

kojom se optuženom utvrđuje novčana  kazna u iznosu od 800,00KM(osamstotina konvertibilnih maraka).

Koju je dužan platiti u roku od 3 (tri) mjeseca po pravosnažnosti ove presude.

Na temelju čl. 50. st. 2. i 3. KZ-a RS ako osuđeni ne plati novčanu kaznu u cjelosti ili djelomično u ostavljenom roku, sud će narediti njeno prinudno izvršenje u postupku koji je propisan zakonom. Ako novčana kazna putem prinudnog izvršenja ne bude naplaćena u roku od jedne godine, sud će donijeti odluku o zamjeni novčane kazne kaznom zatvora, na način da se 100,00 KM, odnosno svaki započeti dnevni iznos novčane kazne zamijeni jednim danom kazne zatvora, s tim da kazna zatvora u tom slučaju ne može biti duža od dvije godine. Ako osuđeni isplati samo dio novčane kazne, ostatak se srazmjerno pretvara u kaznu zatvora, a ako osuđeni isplati i ostatak novčane kazne, izvršenje kazne zatvora se obustavlja.

Na osnovu člana 99. st.1. ZKP-a RS, optuženi je dužan da plati troškove paušala u iznosu od 150,00 KM u roku od 15 dana po pravosnažnosti presude pod prijetnjom izvršenja.

Obrazloženje

Okružno javno tužilaštvo Doboj podnijelo je ovome sudu optužnicu broj T15 0 KT 0041435 25 od  13.08.2025. godine, protiv optuženog P.B., nastanjen u ulici … , opština Š. zbog krivičnog djela nasilje u porodici ili porodičnoj zajednici iz člana 190. stav 1 Krivičnog zakonika Republike Srpske, i zatražio od suda izdavanje kaznenog naloga, kojim će se optuženom P.B. , izreći novčana kazna u iznosu od 800,00KM.
 
Sudija se složio sa zahtjevom za izdavanje kaznenog naloga, te je potvrdio ovu optužnicu dana 02.09.2025.godine, imajući u vidu da je za ovo krivično djelo novčana kazna ili kazna zatvora do 3 godine, a tužilac je prikupio dovoljno dokaza koji pružaju osnov za tvrdnje da je optuženi počnio navedeno krivično djelo.

Iz pismenih dokaza koji su priloženi uz optužnicu Okružnog javnog tužilaštva Doboj, i to: Izvještaj PS Šamac o počinjenom krivičnom djeu broj  KU-38/25 od 01.08.2025. godine, Zapisnik PS Šamac o ispitivanju osumnjičenog P.B. od 26.07.2025. godine, Zapisnik PS Šamac o saslušanju svjedoka M.G. od 25.07.2025. godine, Službena zabilješka PS Šamac o prijavi krivičnog djela, broj 15-3/01-052.1-943/25 od 25.07.2025. godine, Službena zabilješka PS Šamac, broj 15-3/01-052-1-945/25 od 25.07.2025. godine, Službena zabilješka PS Šamac, broj 15-3/01-052-1-944/25 od 25.07.2025. godine, Službena zabilješka PS Šamac, broj 15-3/01-052-1-943-1/25 od 25.07.2025. godine, Procjena rizika u slučaju prijave nasilja u porodici, sačinjena od strane PS Šamac, broj 15-3/01-230-1013/25 od 25.07.2025. godine, Nalaz i mišljenje JZU Dom zdravlja Šamac – Služba hitne pomoći za M.G. od 25.07.2025. godine, Podaci iz kaznene evidencije PS Šamac na ime P.B., broj 15-3/01-230-1013/25 od 30.07.2025. godine ,utvrđeno je da je optuženi u vrijeme, na način i u mjestu navedenom u izreci presude počinio krivično djelo nasilje u porodici ili porodičnoj zajednici, iz člana 190. stav 1. Krivičnog zakonika Republike Srpske.

Prilikom ispitivanja optuženi P.B. priznao je krivicu zbog počinjenog  krivičnog djela nasilje u porodici ili porodičnoj zajednici, iz člana 190. stav 1. Krivičnog zakonika Republike Srpske, kao i predloženu kaznu predloženu kaznu od strane Okružnog javnog tužilaštva u Doboju i to novčanu kaznu u iznosu od 800,00KM. 
                     
 Prilikom donošenja presude i izdavanja kaznenog naloga, sud je na strani optuženog od olakšavajućih okolnosti cijenio iskreno priznanje djela, dok otežavajućih okolnosti sud nije našao.  Iz gore navedenih razloga, a na osnovu čl. 343 st.2. ZKP-a RS, uz primjenu članova 50. KZ-a RS, sud je izdao kazneni nalog, u kojem je optuženom P.B. , zbog počinjenog krivičnog djela nasilje u porodici ili porodičnoj zajednici, iz člana 190. stav 1. Krivičnog zakonika Republike Srpske osudio na novčanu kaznu u iznosu od 800,00KM  jer cijeneći sve okolnosti počinjenog djela, kako objektivne tako i subjektivne, sud je mišljenja da će se svrha kažnjavanja iz čl. 43. KZ-a RS postići i sa novčanom kaznom i to naročito svrha specijalne prevencije i da je za očekivati da optuženi ubuduće neće činiti ovakva, a niti slična krivična djela.

 Obzirom da ga sud je oglasio krivim, optuženi je obavezan da plati paušal u iznosu od 150,00 KM u roku od 15 dana po pravosnažnosti presude, a pod prijetnjom prinudnog izvršenja, a shodno članu 99. Zakona o krivičnom postupku, a visina paušala je određena s obzirom na dužinu trajanja i složenost krivičnog postupka, te imovno stanje optuženog.




Zapisničar,                                                                            Sudija za prethodno saslušanje
Saša Đurđević                                                                              Zorica Stolić 


PRAVNA POUKA: Protiv ove presude nezadovoljna stranka ima pravo žalbe Okružnom sudu u Doboju, u roku od 8 dana, po prijemu presude. Žalba se podnosi pismeno putem ovog suda. 


